Hlina, Alojz, poslanec NR SR (2014-11-27):
Vážený pán predseda, vážený pán minister, vážené kolegyne, kolegovia, k tomuto návrhu zákona dovoľte uviesť, v podstate by som možno ani nebol vystúpil, keby som nebol počúval pána Beblavého. Tak potom, keby ste hľadali, kto je na vine, že je to o niečo dlhšie, tak aj kolega Beblavý má nejakú úlohu v tom. Niekedy naozaj žasnem, že čo tu ideme stvárať, že sa mi zjavuje na Facebooku nejaká reklama, že čo si ty vieš kúpiť za 500 eur. Normálne by jeden neuveril, že kam sa dá až zájsť proste v tom populizme a v tom obludnom populizme, hej, v tom prekáraní sa, že kto viac. A z čoho, preboha, chcete dávať?! Z čoho? Kto to vyrobil, kto to zaplatí? Však ste všetko rozkradli (vyslovené s pobavením), keby som to takto povedal. Neberte to nikto osobne, hej, prosím vás. Z čoho to všetko chcete poplatiť? Tie odvody budete, štát bude platiť odvody. Tuná kolegovia zo Siete robia kampaň, že čo si ty kúpiš za 500 eur. To vy máte medzi sebou zohraté, kľúčový fight o túto krajinu? Vy? To nemyslíte vážne, preboha! Máte pomýlené trošku, nie? Kde sú, ja normálne žasnem, lebo tu ešte sa hlásia, nejaké pozostatky z nejakej pravice sa ešte hlásia k tomuto návrhu, ešte aj o nejakom copyrighte tu pomaly rozprávajú. Však to je tak nesystémové, tak obludne populistické, že SMER-u to v zásade sa asi aj hodí. Ale že sa tu k tomu rúčky dvíhajú, tu niekto hovorí, že je to málo, že ešte viac, a reklamu si zaplatí na Facebooku. To z čoho? Z tých 700-tisíc? Dokedy chce, ja neviem, dokedy sa títo ľudia nechajú lakovať takým obludným spôsobom, ako sú lakovaní? Ja normálne žasnem. Normálne žasnem. Keby si niekto dal tú robotu a všetko to spočítal, tak vyjde radovo iné číslo. Nerobte z tých ľudí už hlupákov a nehrajte hru o guličku, o túto krajinu, že kto dá viac a kto dá obludnejší návrh! Prosím vás, celé zdravotné odvody a neplatenie zdravotných odvodov, skúsim to povedať, v čom je problém. Tak my hovoríme, že daňové zaťaženie, odvodové zaťaženie je vysoké. Na tom sme sa aj zhodli. Teraz sa tu dá jedno iracionálne, hlúpe, populistické opatrenie ako opatrenie, ktoré to rieši, akože rieši vysoké odvodové zaťaženie. Toto rieši vysoké odvodové zaťaženie? To, že vyberiete nejakú skupinu ľudí a im poviete, že vy to neplaťte, vy to platiť nebudete, za vás to bude platiť štát? Toto je systémové opatrenie? To, kde ste, s kým sa rozprávate?! Však sa takto aspoň krotučko tu, potichučky sa dohodnite. Niektorí, ktorí tomu rozumejú, zabaľte Mihála, pošlite na konferenciu do New Yorku, možno sa dá nahovoriť. A upečte to sami. Ale však na čo to, také hlúposti rozprávate? Toto je opatrenie na zníženie odvodového zaťaženia?! Toto nesystémové opatrenie? Prosím vás, viete, komu toto vyhovuje? Toto vyhovuje, lebo ak znížite, alebo respektíve nebudú platiť zdravotné odvody, tie najnižšie, teda tí, čo berú minimálnu mzdu, tam sa to týka tých 380 brutto, niekde sa im to objaví, zamestnávatelia, tí, ktorí ich zamestnávajú, sa im to zjednoduší, toto vyhovuje zdravotným poisťovniam úplne fantasticky. Lebo zdravotné poisťovne majú najväčšiu oštaru v zásade s takými subjektami, ktoré sú niekde na týchto úrovniach z pohľadu platov. Lebo je to problém, neplatia, meškajú, musia to vymáhať, je proste s tým spojená určitá agenda. Tak to je fantázia, že štát im to teraz dá na šupu. Nemusíte sa trápiť niekde v Michalovciach s nejakou firmou, ktorá má desať živnostníkov, nejakých šičiek, a že či zaplatia naraz, alebo nezaplatia. Nemusíte sa trápiť. Už komunikujte iba so štátom. Im to fantasticky vyhovuje. Tak ako fantasticky vyhovuje, Sieť predstavila návrh a, prosím vás, ľudia, majte trošku rozum, Sieť predstavila návrh, ktorý povedal, že zrušia zdravotné odvody. Ako to znie dobre, čo? Proste na to potrebuje mať, na to potrebujete nemať žalúdok. Čiže návrh, toto, vy ste soft (rečník sa obracia na predkladateľa), to je hard verzia, hej, že proste, že zrušiť zdravotné odvody. A kto to zaplatí? Kto? Matka Pôstková to zaplatí, svätý František z Vatikánu? Kto to zaplatí tie odvody? No len štát to zaplatí, tie odvody. Komu to vyhovuje? No tým zdravotným poisťovniam to vyhovuje. Načo by sa ony trápili, že musia mesačne poslať milión obálok, keď stačí poslať jednu obálku? No jasne, že im to vyhovuje. A ten štát to zaplatí. Tak jak exekútori milujú Muňka, lebo Muňko musí poslať peniaze, keď. Tak aj štát bude milovať. Načo by sa trápil so svidníckou firmou, ktorá má šičky? Načo by im tam posielal obsielky, neviem čo, keď stačí jedna obálka do Bratislavy? Ja neviem, kde to treba potom poslať, kde to dohodnete? Pán minister, vám sa trošku čudujem, lebo vy viete, ako svet ide. Vám sa trošku čudujem, lebo vy viete, že na peniaze treba robiť. Prosím vás, toto je o čom? O čom je toto, preboha?! Akože donesiete sem návrh, že netreba platiť. Ja viem, viete, že... Viete, čom je to zákerné? Zákerné je to v tom, že naozaj sa to x ľuďom na tej výplatnej páske objaví niekde na úrovni, tým najnižšie, 18 eur. Alebo neviem, plus-mínus? (Reakcia v sále.) Tak 32, tak to už za to stojí. A poviete, koľko, jednu tlačovku alebo dve tlačovky na TA3 budú, že jak ste teda to urobili? Ja viem, že to je funkčné, len, prosím vás, tú krajinu to zabolí. Zabolí to. Niekde treba zobrať tie peniaze, z niekadiaľ ich treba vybrať. Samozrejme, že títo ľudia vám budú vďační. Bude vám vďačná aj Penta, lebo však zdravotná poisťovňa sa, už nemusí sa tam trápiť. Prosím vás, rozmýšľal niekto aj nad tým, že – ja nemám to premyslené, ja som v zásade nechcel vystúpiť, keďže zľahka nad tým rozmýšľam – že aké riziká tam sú? No však ak je nastavenie také, že, že pri určitej sume mzdy to zaplatí štát, a ešte, tak potom, kto bude mať tendenciu robiť tento typ zmlúv? No bude a ešte sa tí ľudia, objektívne si to vyhodnotia, jedna aj druhá strana pri tom zmluvnom pracovnom vzťahu, že to je v zásade výhodné, pán minister. Potom Muňkovi príde o to menej. Vám sa týmto opatrením podľa mňa, môj odhad je, že pri korektnej tichej dohode sa uzná, že je lepšie to napísať tak, hej, lebo je to výhodné pre obidve strany. Ale na konci to bude problém pre tých ľudí, ktorí budú potrebovať dôchodok, a niekto, aby im ho zaplatil, aby Muňko mal z čoho, aby ste si nemuseli požičiavať po Hongkongu a neviem kde. Skade, prosím vás? O tom to je. A z čoho to chcete, z koho to chcete zarobiť? (Reakcia spravodajcu.) No však zdravotné. To je jedno, to s tým súvisí. A ešte keď idete rozohrať súboj o to, kto dá viac. O to, kto si viac zaplatí reklamy na Facebooku, že čo vieš ty kúpiť za 500 eur. Tak SMER si, pán minister, SMER si dá akú reklamu, že čo vieš ty kúpiť za 700 eur? Toto ideme, toto ideme robiť, takúto politiku? Toto ide byť budúcnosťou tejto krajiny, preboha, že kto dá viac? Kto dá viac vlakov zadarmo, kto? Z čoho, kto? Ani vy, ani ja, ani neviem kto, ešte ľudia, ktorí sa ráno zobudia, idú do roboty, to nevedia vyrobiť tie peniaze. Nebude sa to dať vyrobiť, keď... Z čoho? Prosím vás, a pri tejto príležitosti je až zarážajúce, hej, že čo viete na druhej strane robiť. Ja som hovoril, že čo, ako v hyperbole, že čo by ste teda, jeden by možno, že teoreticky by ste mohli urobiť, že dať dotácie exekútorovi. Dali ste. A ja som hovoril, že vrcholom bude to, že ľudia tejto krajiny budú platiť dane súkromným firmám. Lebo dane sa platia štátu. A my sme sa už dopracovali, vážení, že už sa dane platia súkromným firmám. Vy robíte tento typ opatrení, kde zaťažujete štát takýmto nesystémovým opatrením. Vy ste mali prijať systémové opatrenie, že ste znížili zdravotné odvody an block. Pán Mihál, je toto systémovejšie opatrenie? Nie je? No systémovejšie opatrenie podľa môjho názoru je, že máte nejaké zdravotné odvody a systémovo an block ich upravíte. To podľa mňa je systémovejšie, ak vytrhnem z logiky veci, ak vytrhnem nejakú skupinu z toho a tým poviem, že vy ich neplaťte, za vás ich zaplatíme my. Ak sa mýlim, ma opravte. Ale, pán minister (rečník sa obracia na ministra financií), na to riziko upozorňujem, že kde vám to skončí, hej, že sa vám zrazu zjaví strašne veľa zmlúv, ktoré budú presne tak nadstavené. Presne tak budú nadstavené, že ak je teraz tých zmlúv xy, tak po určitej dobe ich budete mať plus neviem koľko. Samozrejme plus, nie mínus. Čiže počet takýchto zmlúv sa nám bude v čase a v priestore zvyšovať. A viete pri tých absurditách, že čo je schopný, aký hazard ste schopní robiť s týmto štátom, tak ste tu už dotvorili do toho, že naozaj dane platíme súkromným firmám. To, čomu sa venujú teraz pán Zajac, že NDS-ka, čo bola schopná proste podpísať zmluvu, že 6 % z operácie ide ako poplatok firme, ktorú zas nevieme kde, kto, čo to je, ale zrazu strašne to súvisí zase s „liblingom“ od vás v tom Cypre a J&T. To už, až sa to ľuďom nechce, až sa to stále opakuje, furt to isté. Za čo? S maržou 6,2 % robia tí, čo predávajú jogurty, prosím vás. Majú predavačky, svietia, majú chladničky, ja neviem čo, platia nejaké odvody. Hen týmto ľuďom ste dali 6 percent. To je daň, to neni poplatok za tranz, to je daň súkromnej firme. To sú dve baby za počítačom. Dve baby za počítačom. To neni tisíc ľudí v montérkach, že niekto povie: však niekto aspoň že zarobí. To sú dve baby za počítačom. Stotridsaťpäť miliónov eur sú 4 miliardy korún. Veď to si predstavte, starých, 4 mld. starých korún niekto dostane. Dve baby za počítačom, lebo to je celý ten výkon za to obdobie, na ktoré je to podpísané. To je daň za to, že to niekto podpísal, za to, že ľudia jazdia po cestách, že kamionisti nemajú, prosím vás, nemajú na to, aby si vymenili gumičky v stieračoch, ale 6 % z toho, čo budú musieť zaplatiť, ide niekde na Cyprus. Tí, čo predávajú jogurty, majú takú maržu. Tí, čo predávajú autá, majú takú maržu. Z čoho bola generovaná marža 6 % za tú operáciu, keď banky robia pri zúčtovaní tých platobných kariet, to sú, to sú promile, to sú desatiny percent? Kde ste nabrali zas tú drzosť, že, že, že tým chlapcom treba poslať tie 4 miliardy? Nemajú dosť, preboha?! Za čo, za čo 4 mld. korún? Koľko sa tu bokom zase opačne vráti, zase sa to niekde objaví na nejakých bilbordoch, kde sa budú na vás škeriť ľudia, ktorí majú na všetko recept? Zas to bude, stále niekde sa to tam objaví, uzavretý kruh. A potom sa budete „fajtovať“ medzi sebou, že kto dá viac? Kto viac oblbne týchto ľudí, že čo si vieš kúpiť za 500 eur? Sa bude na mňa škeriť reklama z Facebooku. Toto je vaša predstava o budúcnosti tejto krajiny? To nemyslíte vážne! Pán minister, ja neviem, čo chcete, alebo nechcete robiť s tým, ale pokiaľ preladíme, ešte o jednu hranicu pôjdeme ďalej, to znamená, že pokiaľ už idete týchto biedakov, ľudí biednych tejto krajiny, ešte im povedať, že okrem toho, čo platia, tak ešte musia poslať daň 6 percent aj J&T na Cyprus, tak to povedzte. Povedzte, že je to proste tak a zvyknite si, že to tak bude. A my môžeme byť radi, že vlastne chcú iba tých 6 percent. Lebo toto neni daň za výkon, to neni poplatok za výkon, to neni ničím merateľné, že prečo. To je daň, proste to je daň za našu hlúposť, že sme to dovolili. A už sa nám tu objavuje. Teraz je to 6, koľko to bude o rok, ďalšie volebné obdobie? Dôjdu tu síce títo experti s facebookovou reklamou. Koľko oni budú posielať? Zaťažovať týchto ľudí? S akou daňou? Kto čo vymyslí? Ako to nazvete? A hentí kamionisti, však tí nemajú, hovorím, na gumičky, na stierače, sa im smejú všetci. Tu nevedia tí naši chlapi, nevedia naštartovať ráno to auto, lebo si povedia, že to nemá zmysel. A vy ste schopní poslať 4 mld. niekomu, dvom, za počítače na Cyprus. Však ste mohli aspoň záchody urobiť na odpočívadle. Čo ste mohli za tie peniaze urobiť. Bez kúska hanby, naozaj to už je moc, to je veľa. Ešte toto tu dovlečiete, takúto hlúposť, a potom tu vystúpi tento kolega a začne, povedať, že on má ešte väčšiu hlúposť, ale to predstaví ako super. Takto to ideme robiť?!